Munisipale werker steek vrou glo met bierbottelDie verdagte wat in hegtenis geneem is. Foto: Verskaf ŉ Werker van die Lesedi-munispaliteit in Heidelberg in Gauteng verskyn na verwagting Maandag in die dorp se landdroshof nadat hy sy vrou glo in ŉ voorval van huishoudelike geweld met ŉ bierbottel gesteek het. Kapt. Thivhulawi Tshilate, polisiewoordvoerder, het gesê die voorval het Saterdag omstreeks 22:30 in Uitbreiding 23 van die Ratanda-nedersetting plaasgevind. “Die 45-jarige munisipale werker is in hegtenis geneem nadat hy glo sy 46-jarige vrou met ŉ bierbottel op haar linkerarm gesteek het,” het Tshilate gesê. “Sy vrou het hom na bewering vroeër die dag gekonfronteer omdat hy nie die vorige aand [Vrydag] huis toe gekom het nie. Hy het glo bier wat in ŉ glas was in haar gesig uitgegooi en die huis verlaat. Die verdagte het later teruggekeer en ŉ bakleiery het weer ontstaan.” Die man het glo ŉ bierbottel gebreek, waarna hy haar daarmee gesteek het. Sy is met ernstige beserings na die Heidelberg-hospitaal geneem vir behandeling. Die man word aangekla van aanranding met die doel om ernstig te beseer.